Matečná, Gabriela, generálna riaditeľka Slovenského pozemkového fondu (2013-05-28):
Dobrý deň prajem. Dobrý deň, pani predsedajúca, dobrý deň, pani poslankyne, páni poslanci. Dovoľte mi, aby som v súlade s § 34a ods. 4 zákona 330/1991 v znení neskorších predpisov predložila Výročnú správu Slovenského pozemkového fondu za rok 2012, ktorá bola prerokovaná v rade fondu, pozemkového fondu a vo Výbore Národnej rady Slovenskej republiky pre pôdohospodárstvo a životné prostredie. Na úvod by som chcela povedať, že správa tak ako minulý rok pozostáva z desiatich kapitol, ktoré sú vecne členené, plus z dvadsiatich tabuľkových príloh, čiže prehľad o činnosti fondu je zhrnutý, by som povedala, precízne obsahovo aj formálne. Čo by som chcela uviesť, Slovenský pozemkový fond v roku 2012 mal fungujúce orgány fondu. Rada fondu zasadala v priebehu roka riadne 9-krát a prerokovala 1 148 právnych aktov. Celkové príjmy Slovenského pozemkového fondu v roku 2012 boli plnené až na 211 percent. Je to mimoriadny výnos, ktorý samozrejme bol ovplyvnený celkom zaujímavými okolnosťami, ktoré si môžme neskôr vysvetliť. V oblasti nájmu poľnohospodárskych pozemkov sa príjem plnil na 90 %, v oblasti nájmu na nepoľnohospodársky účel a iný ako poľnohospodársky účel na 76 percent. Najvyššie príjmy Slovenského pozemkového fondu boli príjmy z predaja, to znamená, z predaja pozemkov, ktoré spravuje Slovenský pozemkový fond, a tieto príjmy činili v roku 2012  21 613 618 eur. Slovenský pozemkový fond k 31. 12. má uzatvorených 4 661 nájomných zmlúv na poľnohospodársky účel a 2 872 nájomných zmlúv uzatvorených na iný ako poľnohospodársky účel. Celkové výdavky Slovenského pozemkového fondu boli plnené na 110 percent. Taká zaujímavosť, ktorá určite zaujíma vždy mnohých, sú reštitučné nároky a plnenie reštitučných nárokov. Slovenský pozemkový fond realizoval reštitučné náhrady formou finančnou a samozrejme potom formou náhradných pozemkov. Finančná hotovosť bola vo výške 810 000 eur, v zmysle zákona 503 to bolo 493 000 eur a v zmysle zákona 229 – 316 000 eur. Ostatné rozhodnutia, ktoré boli plnené pozemkami, bolo to 845 rozhodnutí. Z toho bolo vytvorených 380 zmlúv o bezodplatnom prevode. Výdavky, ktoré boli spojené mimo reštitúcií vo výdavkovej časti, boli to výdavky spojené s registrom obnovenej evidencie pozemkov, kde Slovenský pozemkový fond vynaložil v roku 2012 priamo 102 000 eur. V roku 2012 bol Slovenský pozemkový fond účastníkom konania v 1 883 súdnych sporoch. Súdne spory v tomto prípade, kde sa fond zúčastňuje, v 94 % je na strane odporcu. Najväčšiu skupinu tvorili súdne spory o určenie vlastníckeho práva, ktoré patria zároveň k najkomplikovanejším. Účtovná uzávierka Slovenského pozemkového fondu za rok 2012 bola posúdená a overená nezávislou audítorskou spoločnosťou EKORDA s kladným hospodárskym výsledkom 10 254 563 eur. Ako iste vidíte, tento výsledok bol mimoriadne kladný v roku 2012 a Slovenský pozemkový fond svoje interné predpisy upravil tak, aby činnosť fondu bola efektívna a transparentná. Takou novinkou, ktorú poviem na záver, bolo to, že Slovenský pozemkový fond prvýkrát v histórii zverejňoval zmluvy pred zasadnutím rady fondu dva týždne. To znamená, že aj laická verejnosť sa k týmto zmluvám pred tým, než boli schválené radou fondu, mohla písomne vyjadriť a podať námietku. Prijaté úlohy v roku 2012, ktoré boli prijaté na rok 2013, sú dosť, by som povedala, vysoké, ale tiež zabezpečujú stabilitu fondu, správu a nakladanie majetku zvereného Slovenskému pozemkového fondu v nadväznosti na všetky zákonom stanovené povinnosti. Toto je stručne k Správe Slovenského pozemkového fondu za rok 2012. Všetko ostatné, predpokladám, ste si našli v dosť obsiahlej správe, ktorú som ako uviedla, pozostáva z desiatich kapitol a k tomu dvadsiatich tabuliek. Ďakujem veľmi pekne za pozornosť.